b'\n_START_ARTICLE_\nCircuit de Spa-Francorchamps\n_START_SECTION_\nEau Rouge / Raidillon\n_START_PARAGRAPH_\nKoko mutkayhdistelm\xc3\xa4\xc3\xa4 kutsutaan usein virheellisesti Eau Rougeksi. Alkuper\xc3\xa4inen Eau Rouge oli vasemmalle kaartuva mutka, josta on edelleen k\xc3\xa4yt\xc3\xb6ss\xc3\xa4 pieni p\xc3\xa4tk\xc3\xa4 ennen oikealle jyrkk\xc3\xa4\xc3\xa4n yl\xc3\xa4m\xc3\xa4keen k\xc3\xa4\xc3\xa4ntyv\xc3\xa4\xc3\xa4 Raidillon-mutkaa. Eau Rouge ja sit\xc3\xa4 seurannut Virage de l\xe2\x80\x99Ancienne Douane -mutka poistettiin radasta vuonna 1947, kun Raidillon rakennettiin radan nopeuttamiseksi. Nimens\xc3\xa4 Eau Rouge -mutka saa radan ali virtaavasta samannimisest\xc3\xa4 joesta._NEWLINE_Kaudella 1994 Raidillon-mutkaan tehtiin \xc5\xa1ikaani, jonka tarkoituksena oli pudottaa autojen nopeuksia turvallisuuden parantamiseksi. Taustalla oli kaksi kuolonuhria vaatinut San Marinon GP._NEWLINE_Koska Eau Rougesta on edelleen j\xc3\xa4ljell\xc3\xa4 lyhyt vasemmalle kaartava osa ennen oikealle yl\xc3\xa4m\xc3\xa4keen johtavaa Raidillonia, k\xc3\xa4ytet\xc3\xa4\xc3\xa4n mutkayhdistelm\xc3\xa4st\xc3\xa4 joskus nimityksi\xc3\xa4 Eau Rouge-Raidillon tai Le Raidillon de l\xe2\x80\x99Eau Rouge._NEWLINE_Vuoden 2019 Belgian F2-kisassa Raidillon-mutkassa sattui kuolemaan johtanut kolari, jossa menehtyi ranskalainen kuljettaja Anthoine Hubert. Kolari tapahtui, kun Giuliano Alesi menetti Raidillon-mutkassa autonsa hallinnan, jolloin muut kuljettajat h\xc3\xa4nen takanaan joutuivat hidastamaan v\xc3\xa4ltt\xc3\xa4\xc3\xa4kseen t\xc3\xb6rm\xc3\xa4yksen Alesiin. Sen seurauksena Hubert spinnasi turva-alueen rengasvalliin, jonka j\xc3\xa4lkeen Juan Manuel Correa t\xc3\xb6rm\xc3\xa4si hurjalla nopeudella suoraan Hubertin kylkeen. Hubertin auto katkesi kahtia ja Correan auto romuttui ja k\xc3\xa4\xc3\xa4ntyi katolleen. Hubert kuoli noin puolitoista tuntia kolarin j\xc3\xa4lkeen. Correa sai kolarissa vakavat vammat, mutta selviytyi.\n_START_SECTION_\nKunnostusty\xc3\xb6t\n_START_PARAGRAPH_\nKaudella 2006 Spa-Franchorchamps\xe2\x80\x99n rata pudotettiin Formula 1 -kilpailukalenterista, sill\xc3\xa4 rataan vaadittiin mittavat kunnostusty\xc3\xb6t. Spa-Franchorchamps\xe2\x80\x99n osakilpailu ajettiin j\xc3\xa4lleen 16. syyskuuta 2007. Radan ensimm\xc3\xa4ist\xc3\xa4 La Sourcen mutkaa oli siirretty 100 metri\xc3\xa4 eteenp\xc3\xa4in, jotta uudet suuret varikkotilat mahtuivat radalle. Lis\xc3\xa4ksi muuria siirrettiin kauemmas radasta. Radan loppuosassa niin sanottua bussipys\xc3\xa4kki\xc5\xa1ikaania muutettiin entist\xc3\xa4 hitaammaksi. Muutosten my\xc3\xb6t\xc3\xa4 radan pituus kasvoi hieman, nykyiseen 7,004 kilometriin.\n_START_SECTION_\nVoittajat\n_START_PARAGRAPH_\nEniten voittoja Span radalta Formula 1:ss\xc3\xa4 on saksalaisella Michael Schumacherilla. H\xc3\xa4n voitti kilpailun vuosina 1992, 1995, 1996, 1997, 2001 ja 2002. Suomen kansalaisista Spassa on voittanut Mika H\xc3\xa4kkinen (vuonna 2000), Kimi R\xc3\xa4ikk\xc3\xb6nen (vuosina 2004, 2005, 2007 ja 2009), sek\xc3\xa4 Nico Rosberg (vuonna 2016)._NEWLINE_Markus Palttala on voittanut Span 24 tunnin ajon Cat.2 -luokassa Porschella PSI Motorsport Team -autokunnassa vuonna 2001, 1\xc2\xa0000 km:n ajon Le Mans Seriesin GT1 -luokassa Fordilla Marc VDS Racing Team -autokunnassa vuonna 2010 ja Span 24 tunnin ajon kokonaiskilpailun vuonna 2015 BMW Sports Trophy Team Marc VDS -autokunnassa._NEWLINE_Mika Salo on voittanut Span 24 tunnin ajon GT2 -luokassa Ferrarilla AF Corse -autokunnassa vuonna 2006._NEWLINE_Toni Vilander on voittanut Span 24 tunnin ajon GT2 -luokassa vuonna 2009, Pro-Am Cup -luokan vuonna 2013 ja Span 6 tunnin ajon FIA WEC -sarjassa LMGTE Pro -luokassa vuonna 2014 Ferrarilla AF Corse -autokunnassa.'